Bertel Haarder (V), 2009-05-19:
Hvis jeg glemte det under det foregående forslag, fordi der bredte sig en vis surhed, vil jeg huske det under behandlingen af dette forslag, nemlig at takke ordførerne varmt for det forhandlingsforløb, der har været.
Vi er stået tidligt op, vi har lyttet, og vi har også ændret oplægget på forskellige punkter.
Herefter startede den politiske proces øjeblikkelig, og så står vi altså her en måned senere og er klar med en praktikpladspakke.
Det er dansk demokrati, når det er bedst, det er samarbejde i Folketinget, når det er bedst, og det vil jeg godt kvittere for.
I de foregående år har vi haft en enorm stigning i antallet af praktikpladser.
Men det sidste halve år har der været et kraftigt fald, og da præmieringsordningen blev skabt i en opgangstid og belønnede ekstra pladser, der blev oprettet, var vi nødt til at lave den om.
For mange er det jo lidt bøvlet i starten, og nu hjælper vi dem altså over den tærskel med 2.000 kr. om måneden i de 3 måneders prøvetid og 10.000 kr., når uddannelseskontrakten aftales.
Det er til at forstå, og det har allerede stået i alle landets aviser, så det vil man vide, og så gælder det om, at vi får fat i de virksomheder, som kunne have elever, men ikke har det.
Det gælder om, at vi får ændret skolernes incitament til at foretage et aktivt praktikpladsopsøgende arbejde, og i den forbindelse kommer jeg meget snart med et aktstykke, altså en ansøgning til Finansudvalget.
Der skal også gennemføres en kampagne og udvikles en praktikpladsstartpakke, som kan gøre det lettere at gå i gang med det indledende bøvl, som det kan være at tage en elev.
Her gælder det om, at vi får evalueret ordningen, så hurtigt det er muligt, så vi kan justere den, hvis det er nødvendigt.
Den skal evalueres allerede om godt et års tid, og til den tid skal vi så tage stilling til, om ordningen skal videreføres.
Så fortsætter i øvrigt mine dialogmøder tidligt mandag morgen med arbejdsmarkedets parter frem til sommeren, men også efter sommeren og måske også i løbet af sommeren; det skal ikke komme an på det.
Her skal vi bl.a. drøfte det, som mange har været inde på, nemlig skolepraktikken.
Vi må se på, dels om der er skolepraktik de rigtige steder og tilstrækkelig mange steder, dels om skolepraktikken kan gennemføres på ændrede måder.
Jeg tror, fru Nanna Westerby nævnte, at der måske i højere grad kunne være undervisning ved svende, sådan som arbejdsmarkedets parter også har været inde på.
Der er somme tider uendelig små hold, som gør, at skolepraktikken bliver helt uforholdsmæssig kostbar, og måske kunne de penge bruges bedre og hjælpe flere elever, hvis man forsøgte at undgå meget små hold.
I det hele taget gælder det om at have et åbent sind over for, hvordan vi nu kan komme igennem denne forhåbentlig kortvarige periode med mangel på praktikpladser.
Skal vi så ikke til sidst glæde os over, at vi trods alt midt i krisen har en uddannelsesgaranti, som vi aftalte sidste år, og som virker?
Uanset hvilken af de 12 indgange til erhvervsuddannelserne man vælger, kan man blive færdig et eller andet sted inden for den indgang, man har valgt
Det gjaldt før, og det gælder efter den praktikpladsaftale, som vi forhåbentlig kan vedtage i næste uge.
Ja, svaret er ja.